Document ID: 32009R0414

A BIZOTTSÁG 414/2009/EK RENDELETE
(2009. április 30.)
a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK rendeletre (1) és különösen annak 247. cikkére,
mivel:
(1)
A 648/2005/EK európai parlamenti és tanácsi rendelet a belepési és a kilépési gyűjtő vámáru-nyilatkozatok elektronikus benyújtására vonatkozó kötelezettséget iktatott be a 2913/92/EGK rendeletbe (2). 2009. július 1-jétől csak akkor lehet papíralapú kiviteli vámáru-nyilatkozatot benyújtani, ha a vámhatóságok számítógépes rendszere vagy a nyilatkozatot benyújtó személy számítógépes alkalmazása nem működik.
(2)
A 2454/93/EGK bizottsági rendelet (3) 30A. mellékletében a biztonság fokozása érdekében előírt adatok felvétele céljából létre kell hozni az árutovábbítási kísérőokmány alternatív változatát („árutovábbítási/biztonsági kísérőokmány”) és az ahhoz kapcsolódó tételjegyzéket.
(3)
A 2454/93/EGK rendelet 796a. cikkében szereplő „kiviteli kísérőokmányt” és az ahhoz kapcsolódó tételjegyzéket szintén módosítani kell a 2454/93/EGK rendelet 30A. mellékletében előírt adatok felvétele érdekében.
(4)
Ha a nyilatkozatot benyújtó személy azért nem tudja a rendes számítógépes eljárás keretében benyújtani a vámhatóságoknak a kiviteli nyilatkozat és a kilépési gyűjtő vámáru-nyilatkozat adatait, mert a vámhatóságok számítógépes rendszere vagy a nyilatkozatot benyújtó személy számítógépes alkalmazása nem működik, indokolt engedélyezni számára, hogy olyan más, papíralapú eljárást alkalmazzon, amely lehetővé teszi a szükséges adatok vámhatóságoknak történő benyújtását. Ebből a célból egy olyan („kiviteli/biztonsági egységes vámokmány” elnevezésű) dokumentum használatáról szükséges rendelkezni, amely mind a kiviteli nyilatkozat, mind a kilépési gyűjtő vámáru-nyilatkozat adatait tartalmazhatja.
(5)
Arra az esetre vonatkozóan, ha a vámhatóságok számítógépes rendszere, vagy a nyilatkozatot benyújtó személy számítógépes alkalmazása nem működik, papíralapú „biztonsági és védelmi okmány” használatát szükséges előírni a belépési gyűjtő vámáru-nyilatkozat és a kilépési gyűjtő vámáru-nyilatkozat benyújtására. Célszerű, hogy ez az okmány tartalmazza a 2454/93/EGK rendelet 30A. mellékletében meghatározott adatokat, illetve tételjegyzékkel legyen kiegészítve, ha a szállítmány egynél több árutételből áll.
(6)
Annak érdekében, hogy a vámigazgatási vagy a magán számítógépes rendszerek üzemszünete esetén a gazdasági szereplőknek minél több lehetőségük legyen az előírt adatok benyújtására, lehetővé kell tenni a vámhatóságoknak, hogy engedélyezzék a gazdasági szereplők számára az említett adatok kereskedelmi okmányokon történő közlését, feltéve, hogy ezek a vámhatóságoknak benyújtott okmányok tartalmazzák a belépési vagy a kilépési gyűjtő vámáru-nyilatkozat tekintetében a 2454/93/EGK rendelet 30A. mellékletében előírt adatokat.
(7)
Mivel az 1875/2006/EK bizottsági rendelet (4) védelemre és biztonságra vonatkozó rendelkezései 2009. július 1-jétől alkalmazandók, az ehhez kapcsolódó, ebben a rendeletben szereplő rendelkezéseket is ettől az időponttól kezdődően indokolt alkalmazandóvá tenni. Ezért a 2454/93/EGK bizottsági rendeletet mindezeknek megfelelően módosítani kell.
(8)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 2454/93/EGK rendelet a következőképpen módosul.
1.
A 183. cikk (2) bekezdése a következőképpen módosul:
a)
A második albekezdés helyébe a következő szöveg lép:
„Az első albekezdés a) és b) pontjában említett esetekben a papíralapú belépési gyűjtő vámáru-nyilatkozatot a 45i. mellékletben megadott mintának megfelelő biztonsági és védelmi okmányon kell benyújtani. Ha az a szállítmány, amelyre belépési gyűjtő vámáru-nyilatkozatot nyújtanak be, egynél több árutételből áll, a biztonsági és védelmi okmányt ki kell egészíteni a 45j. mellékletben megadott mintának megfelelő tételjegyzékkel. A tételjegyzék a biztonsági és védelmi okmány szerves részét képezi.”
b)
A szöveg a következő albekezdéssel egészül ki:
„Az első albekezdés a) és b) pontjában említett esetekben a vámhatóságok engedélyezhetik a biztonsági és védelmi okmány kereskedelmi okmányokkal való helyettesítését vagy kiegészítését, feltéve, hogy a vámhatóságoknak benyújtott okmányok tartalmazzák a belépési gyűjtő vámáru-nyilatkozat tekintetében a 30A. mellékletben előírt adatokat.”
2.
A 340b. cikk a következő 6a. ponttal egészül ki:
„6a.
»árutovábbítási/biztonsági kísérőokmány«: az a számítógépes rendszerből kinyomtatott okmány, amely az árukat kíséri, továbbá az árutovábbítási nyilatkozat és a belépési vagy a kilépési gyűjtő vámáru-nyilatkozat adatain alapul.”
3.
A 358. cikk a következőképpen módosul:
a)
A (2) bekezdés első albekezdésében a bevezető mondat helyébe a következő szöveg lép:
„(2) A közösségi árutovábbítási eljárás alá vont árukat kiadásukat követően árutovábbítási kísérőokmány vagy árutovábbítási/biztonsági kísérőokmány kíséri. Az árutovábbítási kísérőokmányt a 45a. mellékletben megadott mintának és adatoknak, vagy - ha az árutovábbítási adatok mellett a 30A. mellékletben említett adatokat is megadják - az árutovábbítási/biztonsági kísérő okmány tekintetében a 45e. mellékletben, illetve az árutovábbítási/biztonsági tételjegyzék tekintetében a 45f. mellékletben megadott mintának és adatoknak kell megfelelnie. Ezt az okmányt a következő módok egyikének megfelelően kell a gazdasági szereplő rendelkezésére bocsátani:”.
b)
A (3) bekezdés helyébe a következő szöveg lép:
„(3) Ha a nyilatkozat egynél több árutételből áll, a (2) bekezdésben említett árutovábbítási kísérőokmányt ki kell egészíteni a 45b. mellékletben megadott mintának megfelelő tételjegyzékkel. A (2) bekezdésben említett árutovábbítási/biztonsági kísérőokmányt mindig ki kell egészíteni a 45f. mellékletnek megfelelő tételjegyzékkel. A tételjegyzék az árutovábbítási kísérőokmány, illetve az árutovábbítási/biztonsági kísérőokmány szerves részét képezi.”
4.
A 787. cikk (2) bekezdésének helyébe a következő szöveg lép:
„(2) Ha a vámhatóságok számítógépes rendszere, vagy a kiviteli nyilatkozatot benyújtó személy számítógépes alkalmazása nem működik, a vámhatóságoknak a papíralapú kiviteli nyilatkozatot is elfogadják, feltéve, hogy azt a következő módok egyikén nyújtják be:
a)
a 31-34. mellékletben megadott mintáknak megfelelő formanyomtatványon készült, amelyet kiegészítettek a 45i. mellékletben megadott mintának megfelelő biztonsági és védelmi okmánnyal és a 45j. mellékletben megadott mintának megfelelő biztonsági és védelmi tételjegyzékkel;
b)
a 45k. mellékletben megadott mintának megfelelő kiviteli/biztonsági egységes vámokmányon, amelyet kiegészítettek a 45l. mellékletben megadott mintának megfelelő kiviteli/biztonsági tételjegyzékkel.
A formanyomtatványnak legalább a kiviteli eljárás tekintetében a 30A. és a 37. mellékletben megadott adatokat tartalmaznia kell.”
5.
A 796a. cikk a következőképpen módosul:
a)
Az (1) bekezdésben a „45c. mellékletben” szövegrész helyébe a „45g. mellékletben” szöveg lép.
b)
A (2) bekezdésben a „45d. mellékletben” szövegrész helyébe a „45h. mellékletben” szöveg lép.
6.
A 796c. cikk (2) bekezdésben a „45c. mellékletben” szövegrész helyébe a „45g. mellékletben” szöveg lép.
7.
A 842b. cikk (3) bekezdése a következőképpen módosul.
a)
A második albekezdés helyébe a következő szöveg lép:
„Az első albekezdés a) és b) pontjában említett esetekben a papíralapú kilépési gyűjtő vámáru-nyilatkozatot a 45i. mellékletben megadott mintának megfelelő biztonsági és védelmi okmányon kell benyújtani. Ha az a szállítmány, amelyre kilépési gyűjtő vámáru-nyilatkozatot nyújtanak be, egynél több árutételből áll, a biztonsági és védelmi okmányt ki kell egészíteni a 45j. mellékletben megadott mintának megfelelő tételjegyzékkel. A tételjegyzék a biztonsági és védelmi okmány szerves részét képezi.”
b)
A szöveg a következő harmadik albekezdéssel egészül ki:
„Az első albekezdés a) és b) pontjában említett esetekben a vámhatóságok engedélyezhetik a biztonsági és védelmi okmány kereskedelmi okmányokkal való helyettesítését vagy kiegészítését, feltéve, hogy a vámhatóságoknak benyújtott okmányok tartalmazzák a kilépési gyűjtő vámáru-nyilatkozat tekintetében a 30A. mellékletben előírt adatokat.”
8.
A 183. cikkben, a 359. cikk (1) és (4) bekezdésében, a 360. cikk (1) és (2) bekezdésében, a 361. cikk (3) és (4) bekezdésében, a 406. cikk (1) és (2) bekezdésében, a 408. cikk (1) bekezdésének d) pontjában, a 454. cikk (4) bekezdésében, a 454b. cikk (2) és (4) bekezdésében, a 455. cikk (1) bekezdésében, valamint a 457b. cikk (2) és (3) bekezdésében az „árutovábbítási kísérőokmány” szövegrész helyébe az „árutovábbítási kísérőokmány - árutovábbítási/biztonsági kísérőokmány” szöveg lép.
9.
A 37d. melléklet a következőképpen módosul:
a)
A 3.1. pont harmadik francia bekezdésében az „árutovábbítási kísérőokmánnyal” szövegrész helyébe az „árutovábbítási kísérőokmánnyal (ÁKO) - árutovábbítási/biztonsági kísérőokmánnyal (ÁBKO)” szöveg lép.
b)
A 3.2., 3.3., 4.1., 7., 8., 18., és 30.1. pontban az „árutovábbítási kísérőokmány” szövegrész helyébe az „ÁKO/ÁBKO” szöveg lép.
c)
A 3.2. pontban a „37. és 45a. mellékletnek” szövegrész helyébe a „37., 45a. és 45e. mellékletnek” szöveg lép.
10.
A 45c. és 45d. mellékletet el kell hagyni.
11.
A szöveg kiegészül az e rendelet I. mellékletében megállapított 45e. melléklettel.
12.
A szöveg kiegészül az e rendelet II. mellékletében megállapított 45f. melléklettel.
13.
A szöveg kiegészül az e rendelet III. mellékletében megállapított 45g. melléklettel.
14.
A szöveg kiegészül az e rendelet IV. mellékletében megállapított 45h. melléklettel.
15.
A szöveg kiegészül az e rendelet V. mellékletében megállapított 45i. melléklettel.
16.
A szöveg kiegészül az e rendelet VI. mellékletében megállapított 45j. melléklettel.
17.
A szöveg kiegészül az e rendelet VII. mellékletében megállapított 45k. melléklettel.
18.
A szöveg kiegészül az e rendelet VIII. mellékletében megállapított 45l. melléklettel.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2009. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. április 30-án.

Labels: 3
15